ODDIEL 1 ZODPOVEDNÉ OSOBY, INFORMÁCIE O TRETÍCH STRANÁCH, SPRÁVY EXPERTOV A SCHVÁLENIE PRÍSLUŠNÝM ORGÁNOM Tento oddiel obsahuje informácie o osobách, ktoré zodpovedajú za obsah registračného dokumentu rastového cenného papiera EÚ. Účelom tohto oddielu je poskytnúť investorom uistenie v súvislosti s presnosťou informácií uvedených v prospekte. Tento oddiel navyše obsahuje informácie o právnom základe registračného dokumentu rastového cenného papiera EÚ a o jeho schválení príslušným orgánom.

Bod 1.1. Identifikujte všetky osoby zodpovedné za informácie alebo akékoľvek ich časti uvedené v registračnom dokumente, pričom v druhom uvedenom prípade uveďte, o aké časti ide. V prípade fyzických osôb vrátane členov správnych, riadiacich alebo dozorných orgánov emitenta, uveďte meno a funkciu osoby; v prípade právnických osôb uveďte názov a registrované sídlo.

Bod 1.2. Vyhlásenie osôb zodpovedných za registračný dokument, že informácie obsiahnuté v registračnom dokumente sú podľa ich najlepšieho vedomia v súlade so skutočnosťou a že registračný dokument neobsahuje žiadne opomenutie, ktoré by mohlo ovplyvniť jeho význam. Ak je to relevantné, vyhlásenie osôb zodpovedných za určité časti registračného dokumentu, že informácie obsiahnuté v tých častiach registračného dokumentu, za ktoré sú zodpovedné, sú podľa ich najlepšieho vedomia v súlade so skutočnosťou a že dané časti registračného dokumentu neobsahujú žiadne opomenutia, ktoré by mohli ovplyvniť jeho význam.

Bod 1.3. Ak je vyhlásenie alebo správa, pripisovaná určitej osobe ako znalcovi, zahrnutá do registračného dokumentu, o tejto osobe uveďte tieto podrobné údaje: a) meno; b) obchodná adresa; c) kvalifikácie; d) významné záujmy v súvislosti s emitentom, ak existujú. Ak boli vyhlásenia alebo správa vypracované na základe žiadosti emitenta, uveďte, že takéto vyhlásenie alebo správa boli zahrnuté do registračného dokumentu so súhlasom osoby, ktorá autorizovala obsah danej časti registračného dokumentu na účely prospektu.

Bod 1.4. Ak sa informácie získali od tretej strany, uveďte potvrdenie o tom, že tieto informácie boli presne zreprodukované a že pokiaľ je emitentovi známe a je schopný to zistiť z informácií uverejnených touto treťou stranou, neboli vynechané žiadne skutočnosti, ktoré by spôsobili, že reprodukované informácie budú nesprávne alebo zavádzajúce. Okrem toho označte zdroj/zdroje informácií.

Bod 1.5. Vyhlásenie, že: a) [registračný dokument/prospekt] schválil [názov príslušného orgánu] ako príslušný orgán na základe nariadenia (EÚ) 2017/1129; b) [názov príslušného orgánu] len schvaľuje tento [registračný dokument/prospekt] ako dokument, ktorý spĺňa normy úplnosti, zrozumiteľnosti a konzistentnosti uvedené v nariadení (EÚ) 2017/1129; c) takéto schválenie by sa nemalo považovať za potvrdenie emitenta, ktorý je predmetom tohto [registračného dokumentu/prospektu]. d) [registračný dokument/prospekt] bol vypracovaný v rámci rastového prospektu EÚ v súlade s článkom 15 nariadenia (EÚ) 2017/1129.

ODDIEL 2 STRATÉGIA, VÝKONNOSŤ A PODNIKATEĽSKÉ PROSTREDIE Účelom tohto oddielu je zverejniť informácie o totožnosti emitenta, jeho podnikaní, stratégii a cieľoch. Po prečítaní tohto oddielu by investori mali získať jasný obraz činností emitenta, ako aj hlavných trendov, ktoré majú vplyv na jeho výkonnosť, jeho organizačnú štruktúru a významné investície. Ak je to relevantné, emitent v tomto oddiele zverejňuje odhady alebo prognózy svojej budúcej výkonnosti. Emitenti s trhovou kapitalizáciou viac než 200 000 000 EUR v tomto oddiele navyše uvádzajú spravodlivý a vyvážený prehľad minulej výkonnosti spoločnosti.

Bod 2.1. Informácie o emitentovi: a) úradný a obchodný názov emitenta; b) miesto registrácie emitenta, jeho registračné číslo a identifikátor právneho subjektu (LEI); c) dátum registrácie a dĺžka trvania emitenta, s výnimkou prípadu, keď je toto obdobie neurčité. d) sídlo a právna forma emitenta, právne predpisy, na základe ktorých emitent vykonáva činnosť, jeho krajina registrácie, adresa, telefónne číslo jeho registrovaného sídla (alebo hlavného miesta podnikania, ak je iné ako registrované sídlo) a webová lokalita emitenta, ak existuje, s vyhlásením, že informácie na tejto webovej lokalite netvoria súčasť prospektu s výnimkou prípadu, keď sú uvedené informácie do prospektu začlenené odkazom.

Bod 2.1.1. Informácie o významných zmenách v štruktúre prijímania úverov a financovania emitenta od konca posledného finančného obdobia, za ktoré sú v registračnom dokumente uvedené informácie. Ak registračný dokument obsahuje priebežné finančné informácie, tieto informácie možno poskytnúť od konca posledného priebežného obdobia, za ktoré sú v registračnom dokumente uvedené finančné informácie;

Bod 2.1.2. Opis očakávaného financovania činností emitenta

Bod 2.2. Prehľad podnikateľskej činnosti

Bod 2.2.1. Stratégia a ciele Opis obchodnej stratégie a strategických cieľov emitenta (tak v oblasti finančnej, ako aj v oblasti nefinančnej, ak existujú). V tomto opise sa musia zohľadňovať výzvy a vyhliadky emitenta do budúcnosti. Ak je to relevantné, v opise sa zohľadňuje regulačné prostredie, v ktorom emitent pôsobí.

Bod 2.2.2. Hlavné činnosti Opis hlavných činností emitenta vrátane: a) hlavných kategórií predávaných produktov a/alebo poskytovaných služieb; b) údaja o akýchkoľvek významných nových produktoch, službách alebo činnostiach, ktoré boli uvedené od uverejnenia poslednej auditovanej účtovnej závierky.

Bod 2.2.3. Hlavné trhy Opis hlavných trhov, na ktorých emitent súťaží.

Bod 2.3. Organizačná štruktúra

Bod 2.3.1. Ak je emitent súčasťou skupiny a ak to nie je uvedené na inom mieste v registračnom dokumente a ak je to nevyhnutné na pochopenie podnikateľskej činnosti emitenta ako celku, diagram organizačnej štruktúry. Emitent sa môže rozhodnúť, že takýto diagram nahradí alebo doplní o stručný opis skupiny a emitentovej pozície v rámci skupiny, ak to pomôže danú štruktúru objasniť.

Bod 2.3.2. Ak je emitent závislý od iných subjektov v rámci skupiny, musí sa to jasne uviesť spolu s vysvetlením takejto závislosti.

Bod 2.4. Investície

Bod 2.4.1. Ak to nie je uvedené inde v registračnom dokumente, uveďte opis (vrátane sumy) významných investícií emitenta od konca obdobia, za ktoré sú uvedené historické finančné informácie, zahrnutého do prospektu až do dátumu registračného dokumentu.

Bod 2.4.2. Opis všetkých významných investícií emitenta, ktoré prebiehajú alebo pre ktoré už boli poskytnuté pevné záväzky, vrátane, ak je to pre podnikateľskú činnosť emitenta významné, spôsobu financovania (interné alebo externé).

Bod 2.5. Prevádzkové a finančné preskúmanie (ktoré poskytnú emitenti akcií s trhovou kapitalizáciou viac než 200 000 000 EUR len vtedy, keď do rastového prospektu EÚ nie je zahrnutá správa o hospodárení prezentovaná a vypracovaná v súlade s článkami 19 a 29 smernice 2013/34/EÚ).

Bod 2.5.1. Ak to nie je uvedené na inom mieste v registračnom dokumente a ak je to nutné na pochopenie podnikateľskej činnosti emitenta ako celku, uveďte nasledujúce údaje: a) vyváženú a komplexnú analýzu vývoja a výkonnosti podnikateľskej činnosti emitenta a jeho pozície v nadväznosti na veľkosť a zložitosť podnikateľskej činnosti za každý rok, za ktorý sa vyžadujú historické finančné informácie, vrátane príčin významných zmien; b) tieto údaje: i) pravdepodobný vývoj emitenta v budúcnosti; ii) činnosť v oblasti výskumu a vývoja. V rozsahu nevyhnutnom na pochopenie vývoja, výkonnosti alebo situácie emitenta musí analýza obsahovať finančné a prípadne aj nefinančné kľúčové ukazovatele výkonnosti relevantné pre konkrétne podnikanie vrátane informácií týkajúcich sa environmentálnych a zamestnaneckých záležitostí. Ak je to relevantné, táto analýza musí zahŕňať odkazy na sumy vykázané v ročnej účtovnej závierke a súvisiace dodatočné vysvetlivky.

Bod 2.6. Informácie o trendoch

Bod 2.6.1. Opis najvýznamnejších najnovších trendov v oblasti výroby, predaja, zásob, nákladov a predajných cien od konca posledného účtovného roka až do dátumu registračného dokumentu.

Bod 2.7. Prognózy alebo odhady zisku

Bod 2.7.1. Ak emitent uverejnil prognózu ziskov alebo odhad ziskov (ktoré sú stále nenaplnené a platné), táto prognóza alebo odhad sa zahrnú do registračného dokumentu. Ak prognóza ziskov alebo odhad ziskov boli uverejnené a stále sa nenaplnili, no už nie sú platné, uveďte vyhlásenie v tom zmysle a vysvetlenie dôvodu, prečo takáto prognóza alebo odhad už nie sú platné. Takáto neplatná prognóza alebo odhad nepodlieha požiadavkám uvedeným v bodoch 2.7.2 až 2.7.3.

Bod 2.7.2. Ak sa emitent rozhodne uviesť novú prognózu ziskov alebo nový odhad ziskov, alebo ak emitent uvedie predtým uverejnenú prognózu ziskov alebo predtým uverejnený odhad ziskov podľa bodu 2.7.1, prognóza alebo odhad ziskov musia byť jasné a jednoznačné a musia obsahovať vyhlásenie, v ktorom sa uvádzajú základné predpoklady, z ktorých emitent pri vypracúvaní prognózy alebo odhadu vychádzal. Prognóza alebo odhad musia spĺňať tieto zásady: a) musí sa jasne rozlišovať medzi predpokladmi o faktoroch, ktoré členovia správnych, riadiacich alebo dozorných orgánov môžu ovplyvniť, a predpokladmi o faktoroch, ktoré sú výlučne mimo vplyvu členov správnych, riadiacich alebo dozorných orgánov; b) predpoklady musia byť primerané, ľahko zrozumiteľné pre investorov, konkrétne a presné a nesmú sa týkať všeobecnej presnosti odhadov, ktoré boli základom prognózy; c) v prípade prognózy musia predpoklady upriamiť pozornosť investora na tie neisté faktory, ktoré by mohli podstatne zmeniť výsledok prognózy.

Bod 2.7.3. Prospekt musí obsahovať vyhlásenie, že prognóza alebo odhad ziskov boli vypracované a pripravené na takom základe, ktorý je súčasne: a) porovnateľný s ročnou účtovnou závierkou; b) v súlade s účtovnými politikami emitenta.

ODDIEL 3 RIZIKOVÉ FAKTORY Účelom tohto oddielu je opísať hlavné riziká, ktorým čelí emitent, a ich vplyv na budúcu výkonnosť emitenta.

Bod 3.1. Opis významných rizík, ktoré sú špecifické pre emitenta, v obmedzenom počte kategórií, v oddiele s nadpisom „Rizikové faktory“. V každej kategórii sa najprv stanovia najvýznamnejšie riziká, a to v posúdení emitenta alebo ponúkajúceho, berúc do úvahy negatívny vplyv na emitenta a pravdepodobnosť ich výskytu. Riziká musia byť podložené obsahom registračného dokumentu.

ODDIEL 4 SPRÁVA A RIADENIE SPOLOČNOSTI V tomto oddiele sa vysvetľuje administratíva emitenta a úloha osôb zúčastňujúcich sa na riadení spoločnosti. Ďalej sa v ňom uvádzajú informácie o pozadí vrcholového manažmentu, ich odmeňovaní a jeho potenciálnom súvise s výkonnosťou emitenta.

Bod 4.1. Správne, riadiace a dozorné orgány a vrcholový manažment

Bod 4.1.1. Mená, obchodné adresy a funkcie, ktoré zastávajú u emitenta, týchto osôb a uvedenie hlavných činností, ktoré tieto osoby vykonávajú mimo emitenta, ak sú tieto činnosti vzhľadom na daného emitenta významné: a) členovia správnych, riadiacich a/alebo dozorných orgánov; b) spoločníci s neobmedzeným ručením v prípade komanditnej spoločnosti so základným imaním; c) každý vrcholový manažér, ktorý je dôležitý na určenie toho, či má emitent primerané odborné znalosti a skúsenosti pre riadenie svojej podnikateľskej činnosti. Podrobné údaje o povahe akýchkoľvek príbuzenských vzťahov medzi ktorýmikoľvek z osôb uvedených v písmenách a) až c).

Bod 4.1.2. V prípade každého člena správnych, riadiacich alebo dozorných orgánov emitenta a v prípade každej osoby uvedenej v písmenách b) a c) bodu 4.1.1 podrobné údaje o príslušných riadiacich znalostiach a skúsenostiach takejto osoby a tieto informácie: a) podrobné údaje o všetkých odsúdeniach týkajúcich sa podvodných priestupkov aspoň za predchádzajúcich päť rokov; b) podrobné údaje o každom úradnom verejnom obvinení a/alebo sankciách zahŕňajúcich takéto osoby zo strany štatutárnych alebo regulačných orgánov (vrátane určených profesijných orgánov) a či takéto osoby boli niekedy súdom vyhlásené za neschopné konať ako člen správnych, riadiacich alebo dozorných orgánov emitenta alebo konať v oblasti riadenia alebo vedenia záležitostí ktoréhokoľvek emitenta aspoň za päť predchádzajúcich rokov. Ak požiadavka na zverejnenie takýchto informácií neexistuje, musí sa urobiť vyhlásenie v tom zmysle.

Bod 4.2. Odmeňovanie a výhody Ak sa to neuvádza na inom mieste v registračnom dokumente, vo vzťahu k poslednému úplnému účtovnému roku pre tie osoby, ktoré sú uvedené v písmenách a) a c) bodu 4.1.1.

Bod 4.2.1. Výška vyplatenej odmeny (vrátane každej podmienenej alebo odloženej náhrady) a vecné plnenia poskytnuté takýmto osobám emitentom a jeho dcérskymi spoločnosťami za služby každého druhu poskytnuté emitentovi a jeho dcérskym spoločnostiam ktoroukoľvek osobou. Tieto informácie musia byť poskytnuté na individuálnom základe, pokiaľ sa v domovskej krajine emitenta nevyžaduje individuálne zverejnenie alebo pokiaľ nie sú inak zverejnené samotným emitentom.

Bod 4.2.2. Celkové sumy, ktoré si emitent alebo jeho dcérske spoločnosti odložili bokom alebo nazhromaždili ako rezervy na penzijné, dôchodkové alebo podobné dávky.

Bod 4.3. Držby akcií a opcie na akcie Vzhľadom na každú osobu uvedenú v písmenách a) a c) bodu 4.1.1 uveďte informácie o ich vlastníctve akcií emitenta a všetkých opciách na akcie emitenta k najaktuálnejšiemu možnému dátumu.

ODDIEL 5 FINANČNÉ INFORMÁCIE A KĽÚČOVÉ UKAZOVATELE VÝKONNOSTI (KPI) V tomto oddiele sa uvádzajú historické finančné informácie tak, že sa zverejnia finančné informácie o emitentovi a kľúčové ukazovatele výkonnosti. Zároveň sa tu uvádzajú informácie o dividendovej politike emitenta a, ak je to relevantné, uvádzajú sa pro forma finančné informácie.

Bod 5.1. Historické finančné informácie

Bod 5.1.1. Historické finančné informácie, ktoré boli predmetom auditu, vzťahujúce sa na posledné dva účtovné roky (alebo také kratšie obdobie, počas ktorého emitent prevádzkoval činnosť) a audítorská správa za každý rok.

Bod 5.1.2. Zmena účtovného referenčného dátumu Ak emitent zmenil svoj účtovný referenčný dátum počas obdobia, za ktoré sa vyžadujú historické finančné informácie, auditované historické informácie sa musia vzťahovať aspoň na 24 mesiacov alebo na celé obdobie, počas ktorého emitent prevádzkoval činnosť, podľa toho, ktoré obdobie je kratšie.

Bod 5.1.3. Účtovné štandardy Finančné informácie musia byť zostavené podľa medzinárodných štandardov finančného výkazníctva tak, ako ich schválila Únia v rámci nariadenia (ES) č. 1606/2002. Ak sa nariadenie (ES) č. 1606/2002 neuplatňuje, finančné informácie sa musia zostaviť v súlade s: a) vnútroštátnymi účtovnými štandardmi členského štátu pre emitentov z EHP, ako sa vyžaduje v smernici 2013/34/EÚ; b) vnútroštátnymi účtovnými štandardmi tretej krajiny rovnocennými s nariadením (ES) č. 1606/2002 pre emitentov z tretích krajín. Ak vnútroštátne účtovné štandardy takejto tretej krajiny nie sú rovnocenné s nariadením (ES) č. 1606/2002, účtovná závierka sa prepracuje v súlade s uvedeným nariadením.

Bod 5.1.4. Zmena účtovného rámca Posledné auditované historické finančné informácie, ktoré obsahujú porovnávacie informácie za predchádzajúci rok, musia byť prezentované a zostavené vo forme zodpovedajúcej rámcu účtovných štandardov, ktorá bude prijatá v najbližšej uverejnenej ročnej účtovnej závierke emitenta so zreteľom na účtovné štandardy, postupy a právne predpisy uplatniteľné na takéto ročné účtovné závierky. Zmeny účtovného rámca uplatniteľného na emitenta si nevyžadujú, aby sa auditovaná účtovná závierka prepracovávala. Ak má však emitent v úmysle prijať vo svojej najbližšej uverejnenej účtovnej závierke nový rámec účtovných štandardov, musí zostaviť aspoň jednu účtovnú závierku v úplnej štruktúre (v zmysle vymedzenia v štandarde IAS 1 Prezentácia účtovnej závierky) vrátane porovnávacích informácií, a to formou, ktorá zodpovedá forme, ktorú prijme emitent vo svojej najbližšej uverejnenej ročnej účtovnej závierke, berúc ohľad na účtovné štandardy, politiky a právne predpisy uplatniteľné na takúto ročnú účtovnú závierku.

Bod 5.1.5. Ak sa auditované finančné informácie zostavujú v súlade s vnútroštátnymi účtovnými štandardmi, musia obsahovať aspoň: a) súvahu; b) výkaz ziskov a strát; c) účtovné politiky a vysvetľujúce poznámky.

Bod 5.1.6. Konsolidovaná účtovná závierka Ak emitent zostavuje individuálnu aj konsolidovanú účtovnú závierku, v registračnom dokumente uveďte aspoň konsolidovanú účtovnú závierku.

Bod 5.1.7. Vek finančných informácií Súvahový deň posledného roka auditovaných finančných informácií nesmie byť starší než jeden z týchto variantov: a) 18 mesiacov od dátumu registračného dokumentu, ak emitent zahrnie do registračného dokumentu priebežnú auditovanú účtovnú závierku; b) 16 mesiacov od dátumu registračného dokumentu, ak emitent zahrnie do registračného dokumentu priebežnú účtovnú závierku, ktorá nebola predmetom auditu. Ak registračný dokument neobsahuje priebežné finančné informácie, súvahový deň posledného roka auditovanej účtovnej závierky nesmie byť starší ako 16 mesiacov od dátumu registračného dokumentu.

Bod 5.2. Priebežné a iné finančné informácie

Bod 5.2.1. Ak emitent uverejnil štvrťročné alebo polročné finančné informácie od dátumu svojej poslednej auditovanej účtovnej závierky, tieto finančné informácie sa musia zaradiť do registračného dokumentu. Ak boli štvrťročné alebo polročné finančné informácie podrobené auditu alebo preskúmané, musí sa priložiť aj audítorská správa alebo správa o preskúmaní. Ak štvrťročné alebo polročné finančné informácie auditu podrobené neboli alebo ak neboli preskúmané, táto skutočnosť sa uvedie. Priebežné finančné informácie zostavené v súlade s požiadavkami smernice 2013/34/EÚ alebo s požiadavkami nariadenia (ES) č. 1606/2002, podľa konkrétneho prípadu. Pri emitentoch, na ktorých sa nevzťahuje buď smernica 2013/34/EÚ alebo nariadenie (ES) č. 1606/2002, musia priebežné finančné informácie obsahovať porovnávacie výkazy za rovnaké obdobie predchádzajúceho účtovného roka s výnimkou prípadov, keď sa požiadavka na porovnávacie informácie zo súvahy môže splniť uvedením koncoročnej súvahy v súlade s platným rámcom finančného vykazovania.

Bod 5.3. Audit ročných finančných informácií

Bod 5.3.1. Historické ročné finančné informácie sa musia podrobiť nezávislému auditu. Audítorská správa sa vypracúva v súlade so smernicou 2014/56/EÚ a nariadením (EÚ) č. 537/2014. Ak sa neuplatňuje smernica 2014/56/EÚ a nariadenie (EÚ) č. 537/2014: a) historické finančné informácie musia byť auditované alebo sa musí o nich podať správa v tom zmysle, či na účely registračného dokumentu poskytujú verný a pravdivý obraz v súlade s audítorskými štandardmi uplatniteľnými v danom členskom štáte alebo v súlade s rovnocennou normou; b) ak audítorské správy o historických finančných informáciách obsahujú výhrady, úpravy stanoviska, vyhlásenia o vylúčení zodpovednosti alebo zdôraznenia skutočností, takéto výhrady, úpravy stanoviska, vylúčenia zodpovednosti alebo zdôraznenia skutočností musia byť zreprodukované v úplnom znení a musia byť pre ne uvedené dôvody.

Bod 5.3.2. V registračnom dokumente uveďte ďalšie informácie, ktoré audítori podrobili auditu.

Bod 5.3.3. Ak finančné informácie v registračnom dokumente nie sú vybrané z auditovaných účtovných závierok emitenta, uveďte zdroj informácií a vyhlásenie, že informácie neboli podrobené auditu.

Bod 5.4. Kľúčové ukazovatele výkonnosti (KPI)

Bod 5.4.1. Ak to nie je zverejnené inde v registračnom dokumente a ak emitent uverejnil finančné a/alebo prevádzkové kľúčové ukazovatele výkonnosti alebo ak sa takéto ukazovatele rozhodne zahrnúť v registračnom dokumente, do registračného dokumentu sa musí zahrnúť opis kľúčových ukazovateľov výkonnosti emitenta za každý účtovný rok v období, za ktoré sú uvedené historické finančné informácie. KPI sa musia vypočítavať na porovnateľnom základe. Ak KPI boli predmetom auditu, táto skutočnosť sa musí uviesť.

Bod 5.5. Významná zmena finančnej situácie emitenta Opis každej významnej zmeny finančnej situácie skupiny, ku ktorej došlo od konca posledného finančného obdobia, za ktoré bola uverejnená buď auditovaná účtovná závierka alebo priebežné finančné informácie, alebo uveďte príslušné vyhlásenie, že k takejto zmene nedošlo.

Bod 5.6. Dividendová politika Opis politiky emitenta pre rozdeľovanie dividend a všetky príslušné obmedzenia. Ak emitent nedisponuje takouto politikou, uveďte príslušné vyhlásenie, že takáto politika neexistuje. Výška dividendy na akciu za každý účtovný rok v období, za ktoré je uvedená ročná účtovná závierka, v prípade zmeny počtu akcií emitenta upravená na účely porovnateľnosti, ak to nie je uvedené v účtovnej závierke.

Bod 5.7. Pro forma finančné informácie V prípade významnej celkovej zmeny opis toho, ako by mohla transakcia ovplyvniť aktíva, záväzky a výnosy emitenta, ak by sa transakcia bola vykonala na začiatku vykazovaného obdobia alebo k dátumu výkazu. Táto požiadavka bude bežne splnená zahrnutím pro forma finančných informácií. Tieto pro forma finančné informácie sa majú predložiť v podobe stanovenej v prílohe 20 a musia zahŕňať informácie uvedené v tejto prílohe. Pro forma finančné informácie musí sprevádzať správa, ktorú vypracovali nezávislí účtovníci alebo audítori.

ODDIEL 6 INFORMÁCIE O AKCIONÁROCH A DRŽITEĽOCH CENNÝCH PAPIEROV V tomto oddiele sa uvádzajú informácie o hlavných akcionároch emitenta, o existencii potenciálnych konfliktov záujmov medzi vrcholovým manažmentom a emitentom, o akciovom kapitáli emitenta, ako aj informácie o transakciách s prepojenými subjektmi, o súdnych a rozhodcovských konaniach a významných zmluvách.

Bod 6.1. Hlavní akcionári

Bod 6.1.1. Ak je to emitentovi známe, meno každej osoby, ktorá má priamo alebo nepriamo podiel na kapitáli alebo hlasovacích právach emitenta, ktoré predstavujú najmenej 5 % kapitálu alebo celkových hlasovacích práv, spolu s výškou podielu každej takejto osoby k dátumu registračného dokumentu alebo, ak takéto osoby neexistujú, príslušné vyhlásenie v zmysle, že takéto osoby neexistujú.

Bod 6.1.2. Uveďte, či hlavní akcionári emitenta majú rozdielne hlasovacie práva, alebo príslušné vyhlásenie, že takéto rozdielne práva neexistujú.

Bod 6.1.3. Ak je to emitentovi známe, uveďte, či je emitent priamo alebo nepriamo vlastnený alebo ovládaný a kým a opíšte povahu takéhoto ovládania a opatrenia prijaté na zabezpečenie toho, aby toto ovládanie nebolo zneužívané.

Bod 6.1.4. Opis všetkých dohôd známych emitentovi, ktorých uplatňovanie môže mať neskôr za následok zmenu ovládania emitenta alebo ktorých uplatňovanie môže neskôr zabrániť takejto zmene.

Bod 6.2. Súdne a rozhodcovské konania

Bod 6.2.1. Informácie o všetkých vládnych, súdnych alebo rozhodcovských konaniach (vrátane všetkých takých konaní, ktoré sú doteraz prerokúvané alebo ktoré hrozia a ktorých si je emitent vedomý) počas obdobia vzťahujúceho sa aspoň na predchádzajúcich 12 mesiacov, ktoré mohli mať alebo mali v nedávnej minulosti významný vplyv na finančnú situáciu alebo ziskovosť emitenta a/alebo skupiny, alebo uveďte príslušné vyhlásenie, že takéto konania neexistujú.

Bod 6.3. Konflikty záujmov na úrovni správnych, riadiacich a dozorných orgánov a vrcholového manažmentu

Bod 6.3.1. Musia sa jasne uviesť potenciálne konflikty záujmov medzi povinnosťami osôb uvedených v bode 4.1.1 voči emitentovi a ich súkromnými záujmami a/alebo inými povinnosťami. Ak žiadne takéto konflikty neexistujú, musí sa urobiť vyhlásenie v tom zmysle. Každá dohoda alebo dohovor s hlavnými akcionármi, zákazníkmi, dodávateľmi alebo inými subjektmi, na základe ktorých bola ktorákoľvek osoba uvedená v bode 4.1.1 vybraná za člena správnych, riadiacich alebo dozorných orgánov alebo za člena vrcholového manažmentu. Podrobnosti o všetkých obmedzeniach odsúhlasených osobami uvedenými v bode 4.1.1, pokiaľ ide o disponovanie s ich podielmi na cenných papieroch emitenta v určitom časovom období.

Bod 6.4. Transakcie s prepojenými subjektmi

Bod 6.4.1. Ak sa na emitenta nevzťahujú medzinárodné štandardy finančného výkazníctva prijaté v súlade s nariadením (ES) č. 1606/2002, musia sa pre obdobie, za ktoré sú uvedené historické finančné informácie, až do dátumu registračného dokumentu zverejniť tieto informácie: a) povaha a rozsah všetkých transakcií s prepojenými subjektmi (1), ktoré sú – ako jediná transakcia alebo ich súhrn – podstatné pre emitenta. Pokiaľ takéto transakcie s prepojenými subjektmi nie sú realizované na základe zásady trhového odstupu, uveďte vysvetlenie toho, prečo takéto transakcie neboli realizované na základe zásady trhového odstupu. V prípade nesplatených pôžičiek vrátane záruk akéhokoľvek druhu uveďte nesplatenú sumu; b) suma alebo percentuálny podiel, do výšky ktorého transakcie s prepojenými subjektmi tvoria časť obratu emitenta. Ak sa na emitenta vzťahujú medzinárodné štandardy finančného výkazníctva prijaté v súlade s nariadením (ES) č. 1606/2002, informácie uvedené v písmenách a) a b) sa musia zverejniť len v prípade transakcií, ku ktorým došlo od konca posledného finančného obdobia, za ktoré sa uverejnili auditované finančné informácie.

Bod 6.5. Akciový kapitál

Bod 6.5.1. Tieto informácie uvedené v bodoch 6.5.2 až 6.5.7 v ročnej účtovnej závierke k dátumu najnovšej súvahy:

Bod 6.5.2. Výška vydaného akciového kapitálu a pre každú triedu akciového kapitálu: a) celková výška schváleného akciového kapitálu emitenta; b) počet akcií emitovaných a splatených úplne a emitovaných, ale splatených neúplne; c) menovitá hodnota akcie alebo skutočnosť, že akcie nemajú menovitú hodnotu; a d) zosúhlasenie počtu nesplatených akcií na začiatku roka a na konci roka. Ak bolo viac než 10 % kapitálu splatených aktívami inými, než je hotovosť, v období, za ktoré je uvedená ročná účtovná závierka, uveďte túto skutočnosť.

Bod 6.5.3. Ak existujú akcie, ktoré nepredstavujú kapitál, uveďte počet a hlavné charakteristické znaky takýchto akcií.

Bod 6.5.4. Počet, účtovná hodnota a menovitá hodnota akcií emitenta držaných emitentom alebo v mene emitenta samotného alebo dcérskymi spoločnosťami emitenta.

Bod 6.5.5. Objem všetkých konvertibilných cenných papierov, vymeniteľných cenných papierov alebo cenných papierov s opčnými listami, s uvedením podmienok, ktorými sa riadia, a postupov konverzie, výmeny alebo upisovania.

Bod 6.5.6. Informácie a podmienky v súvislosti so všetkými nadobúdacími právami a/alebo povinnosťami týkajúcimi sa schváleného, ale neemitovaného kapitálu, alebo záväzku zvýšiť kapitál.

Bod 6.5.7. Informácie o všetkom kapitáli každého člena skupiny, na ktorý sa vzťahuje opcia alebo podmienená či nepodmienená dohoda o opcii, a podrobnosti o takýchto opciách vrátane osôb, ktorých sa takéto opcie týkajú.

Bod 6.6. Zakladateľský dokument a stanovy

Bod 6.6.1. Stručný opis každého ustanovenia spoločenskej zmluvy, štatútov, zakladateľskej listiny alebo interných predpisov emitenta, ktoré by mohli mať účinok oneskorenia, odkladu alebo zabránenia zmene v ovládaní emitenta.

Bod 6.7. Významné zmluvy

Bod 6.7.1. Stručné zhrnutie všetkých významných zmlúv, odlišných od zmlúv, ktoré boli uzatvorené pri zvyčajnom výkone obchodnej činnosti, ktorých je emitent alebo ktorýkoľvek člen skupiny účastníkom, za posledný rok bezprostredne predchádzajúci uverejneniu registračného dokumentu.

ODDIEL 7 DOSTUPNÉ DOKUMENTY